CELEX: 52018PC0642
Language: mt
Date: 2018-09-17
Title: Proposta għal DEĊIŻJONI TAL-KUNSILL dwar il-pożizzjoni li għandha tittieħed f’isem l-Unjoni Ewropea fil-Kumitat Ewropew għat-tfassil ta’ Standards fil-qasam tan-Navigazzjoni Interna u fil-Kummissjoni Ċentrali għan-Navigazzjoni fuq ir-Renu fir-rigward tal-adozzjoni ta’ standards dwar il-kwalifiki professjonali fin-navigazzjoni interna

IL-KUMMISSJONI EWROPEA
            Brussell, 17.9.2018
            COM(2018) 642 final
            2018/0333(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kumitat Ewropew għat-tfassil ta’ Standards fil-qasam tan-Navigazzjoni Interna u fil-Kummissjoni Ċentrali għan-Navigazzjoni fuq ir-Renu fir-rigward tal-adozzjoni ta’ standards dwar il-kwalifiki professjonali fin-navigazzjoni interna
            
               
         
         
            
               MEMORANDUM TA’ SPJEGAZZJONI
            
            
               1.Suġġett tal-proposta
            
            
               Din il-proposta tikkonċerna d-Deċiżjoni li tistabbilixxi l-pożizzjoni li għandha tittieħed f’isem l-Unjoni waqt il-laqgħa tal-Kumitat Ewropew għat-tfassil ta’ Standards fin-Navigazzjoni Interna (CESNI) tat-8 ta’ Novembru 2018 u waqt il-laqgħa tas-sessjoni plenarja tal-Kummissjoni Ċentrali għan-Navigazzjoni fuq ir-Renu (CCNR) fir-rigward tal-adozzjoni prevista ta’ standards Ewropej għal kwalifiki professjonali fin-navigazzjoni interna. 
            
            
               2.Kuntest tal-proposta
            
            
               2.1.Il-Konvenzjoni Riveduta għan-Navigazzjoni fuq ir-Renu 
            
            
               Il-Konvenzjoni Riveduta għan-Navigazzjoni fuq ir-Renu tas-17 ta’ Ottubru 1868 tiddefinixxi l-qafas ġuridiku li jirregola l-użu tax-xmara Renu bħala passaġġ fuq l-ilma intern għan-navigazzjoni u tistabbilixxi l-attribuzzjonijiet tal-Kummissjoni Ċentrali għan-Navigazzjoni fuq ir-Renu (CCNR). Il-verżjoni tal-Konvenzjoni li tapplika bħalissa ħarġet 
               
                  mill-Konvenzjoni tal-20 ta’ Novembru 1963
               
               , li daħlet fis-seħħ fl-14 ta’ April 1967.  
            
            
               Erba’ Stati Membri (il-Belġju, Franza, il-Ġermanja u n-Netherlands) u l-Iżvizzera llum huma partijiet għall-Konvenzjoni Riveduta għan-Navigazzjoni fuq ir-Renu.
            
            
               2.2.Is-CCNR u s-CESNI
            
            
               Is-CCNR hi organizzazzjoni internazzjonali li l-missjoni tagħha hi li timplimenta inizjattivi maħsuba biex jiggarantixxu l-libertà tan-navigazzjoni fuq ir-Renu u jippromwovu n-navigazzjoni fuq ir-Renu.  Il-laqgħat plenarji jsiru darbtejn fis-sena. Għalihom jattendu rappreżentanti tal-Istati Membri tas-CCNR. Il-laqgħa plenarja hi l-korp deċiżjonali tas-CCNR. Din tadotta r-riżoluzzjonijiet tal-Kummissjoni Ċentrali. Kull Stat għandu vot wieħed, u d-deċiżjonijiet isiru b’mod unanimu. Dawn ir-riżoluzzjonijiet huma legalment vinkolanti. L-UE mhix membru tas-CCNR.
            
            
               Fl-2015, is-CCNR adottat riżoluzzjoni li tistabbilixxi Kumitat Ewropew għat-tfassil ta’ standards komuni fil-qasam tan-navigazzjoni interna (Comité Européen pour l’Élaboration de Standards dans le Domaine de Navigation Intérieure – CESNI). Il-missjoni tiegħu tinkludi l-adozzjoni ta’ standards tekniċi f’diversi oqsma, b’mod partikolari fir-rigward tal-bastimenti, it-teknoloġija tal-informazzjoni u l-ekwipaġġ, l-interpretazzjoni uniformi ta’ dawn l-istandards u tal-proċeduri korrispondenti kif ukoll id-deliberazzjonijiet dwar is-sikurezza tan-navigazzjoni, il-ħarsien tal-ambjent jew oqsma oħra tan-navigazzjoni. 
            
            
               Is-CESNI hu magħmul minn esperti li jirrappreżentaw lill-Istati Membri tas-CCNR u tal-UE li jkollhom dritt jivvotaw abbażi ta’ vot wieħed għal kull Stat. L-UE mhix membru tas-CESNI. Madankollu, din tista’ tieħu sehem fil-ħidma tas-CESNI, flimkien ma’ organizzazzjonijiet internazzjonali li l-missjoni tagħhom tkopri l-oqsma kkonċernati mis-CESNI, iżda mingħajr dritt li tivvota. 
            
            
               2.3.L-att previst tas-CESNI u s-CCNR
            
            
               Waqt il-laqgħa tiegħu tat-8 ta’ Novembru 2018, is-CESNI mistenni jadotta standards dwar il-kwalifiki professjonali fin-navigazzjoni interna (“l-att previst”).
            
            
               Dawn l-ewwel standards tas-CESNI għal kwalifiki professjonali fin-navigazzjoni interna jinkludu l-istandards li ġejjin:
            
            
               ·Standards għall-kompetenzi (cesni(18)_30, cesni(18)_31, cesni(18)_32, cesni(18)_33, cesni(18)_34, cesni(18)_35)
            
            
               ·Standards għall-eżamijiet prattiċi (cesni(18)_36, cesni(18)_37, cesni(18)_38, cesni(18)_39, cesni(18)_40)
            
            
               ·Standards tal-istat mediku (cesni(18)_29)
            
            
               ·Standards għall-approvazzjoni ta’ simulaturi (cesni(18)_41, cesni(18)_42)
            
            
               Waqt il-laqgħa tiegħu tal-10 ta’ April 2018, is-CESNI ddeċieda b’mod unanimu li jiskeda l-ewwel standards tas-CESNI għal kwalifiki professjonali fin-navigazzjoni interna għal-laqgħa tat-8 ta’ Novembru 2018. Qabel din il-laqgħa f’Novembru 2018, huma mistennija biss xi bidliet formali u żgħar fl-abbozz tal-istandards, inkluż il-konsolidazzjoni possibbli tad-dokumenti u r-referenzi tagħhom. L-istandards se jiġu ppubblikati fuq sit web apposta (cesni.eu). L-Istati Membri kollha tal-UE għandhom aċċess (protett) għall-abbozz tal-istandards imsemmi hawn fuq.
            
         
         
            
               L-istandards tas-CESNI għandhom jiġu inkorporati fil-liġi tal-UE b’konformità mad-Direttiva (UE) 2017/2397 tal-Parlament Ewropew u tal-Kunsill tat-12 ta’ Diċembru 2017 dwar ir-rikonoxximent tal-kwalifiki professjonali fin-navigazzjoni interna u li tħassar id-Direttivi tal-Kunsill 91/672/KEE u 96/50/KE
                  1
               .
            
            
               Ir-Regolamenti dwar il-Persunal tan-Navigazzjoni fir-Renu se jirreferu wkoll għall-istandards mogħtija mis-CESNI mis-17 ta’ Jannar 2022 (l-iskadenza tat-traspożizzjoni tad-Direttiva (UE) 2017/2397) għax ir-reġim regolatorju tas-CCNR għall-kwalifiki professjonali koperti mid-Direttiva (UE) 2017/2397 jeħtieġ ikun allinjat għalkollox mis-17 ta’ Jannar 2022 ħalli jkun żgurat ir-rikonoxximent taċ-ċertifikati tar-Renu fil-passaġġi fuq l-ilma interni kollha tal-Unjoni. 
            
            
               3.Il-pożizzjoni li trid tittieħed f’isem l-Unjoni
            
            
               Id-deċiżjoni – l-istabbiliment tal-pożizzjoni tal-Unjoni – hi meħtieġa biex ikun żgurat li l-interessi tal-UE jiġu kkunsidrati kif xieraq waqt l-adozzjoni ta’ deċiżjonijiet dwar l-istabbiliment tal-istandards għall-kwalifiki professjonali fin-navigazzjoni interna. 
            
            
               Waqt il-programm ta’ ħidma tas-CESNI 2016-2018, l-esperti tas-CESNI (grupp ta’ ħidma tas-CESNI/QP) ħejjew l-istandards għall-kwalifiki professjonali. Ix-xogħol beda abbażi tal-proposta tal-Kummissjoni tat-18 ta’ Frar 2016
                  2
                u ġie ffinalizzat abbażi tad-Direttiva (UE) 2017/2397.
            
            
               Il-preparazzjoni tal-istandards għall-kwalifiki professjonali kienet soġġetta għal tħejjija intensiva fil-livell ta’ esperti tas-CESNI (grupp ta’ ħidma tas-CESNI/QP). F’dan ir-rigward ġew ikkonsultati firxa kbira ta’ esperti mis-settur pubbliku u privat. Matul l-iżvilupp tal-istandards saru dawn l-laqgħat tekniċi li ġejjin fil-livell tas-CESNI:
            
            
               ·laqgħat tal-esperti tas-CESNI (26-28.01.2016; 22-24.06.2016; 5-9.09.2016; 16-17.11.2016; 31.01-02.02.2017; 10-12.05.2017; 12-13.06.2017; 06.07.2017; 05-07.09.2017; 12-13.09.2017; 15-16.11.2017; 30.01-01.02.2018.) 
            
            
               ·laqgħa tal-Kumitat (10.04.2018).
            
            
               Permezz ta’ dawn il-laqgħat seta’ jintlaħaq ftehim fil-livell ta’ esperti dwar l-istandards Ewropej għall-kwalifiki professjonali fin-navigazzjoni interna.
            
            
               Il-Grupp ta’ Esperti tal-Kummissjoni dwar kwistjonijiet soċjali fin-navigazzjoni interna nżamm infurmat dwar il-progress tal-ħidma tas-CESNI permezz tal-laqgħat tiegħu tas-7 ta’ Settembru 2017 u tal-1 ta’ Frar 2018. 
            
            
               4.Bażi ġuridika
            
            
               4.1.Bażi ġuridika proċedurali
            
            
               4.1.1.Il-prinċipji
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprovdi għal deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita bi ftehim, meta dik is-sede tintalab tadotta atti li jkollhom effetti ġuridiċi, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”
            
            
               L-Artikolu 218(9) tat-TFUE japplika irrispettivament minn jekk l-Unjoni hix membru tal-korp jew parti għall-ftehim
                  3
               .
            
            
               Il-kunċett ta’ “atti li jkollhom effetti ġuridiċi” jinkludi l-atti li jkollhom effetti ġuridiċi skont ir-regoli tad-dritt internazzjonali li jirregola l-korp ikkonċernat. Dan jinkludi l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni.”
                  4
               
            
            
               4.1.2.Applikazzjoni għall-każ preżenti
            
            
               Is-CCNR hi korp imwaqqaf bi ftehim, jiġifieri l-Konvenzjoni Riveduta għan-Navigazzjoni fuq ir-Renu.  Is-CESNI hu korp maħluq mis-CCNR.
            
            
               L-atti li s-CESNI u s-CCNR huma mitluba jadottaw, jikkostitwixxu atti b’effetti ġuridiċi. L-att previst kapaċi jinfluwenza b’mod deċiżiv il-kontenut tal-leġiżlazzjoni tal-UE, jiġifieri: Id-Direttiva (UE) 2017/2397 tal-Parlament Ewropew u tal-Kunsill tat-12 ta’ Diċembru 2017 dwar ir-rikonoxximent tal-kwalifiki professjonali fin-navigazzjoni interna u li tħassar id-Direttivi tal-Kunsill 91/672/KEE u 96/50/KE. 
            
            
               Minħabba f’hekk il-Kummissjoni għandha tadotta atti delegati msemmija fl-Artikolu 17(1) u (4) (li jirreferu għall-istandards għall-kompetenzi u l-istandards għall-eżamijiet prattiċi), fl-Artikolu 21(2) (li jirreferi għall-istandards għall-approvazzjoni ta’ simulaturi) u fl-Artikolu 23(6) (li jirreferi għall-istandards tal-istat mediku) sas-17 ta’ Jannar 2020.  
            
         
         
            
               Il-premessa (40) tad-Direttiva (UE) 2017/2397 tispjega li bl-iżvilupp tal-istandards tas-CESNI teħfief l-armonizzazzjoni tal-leġiżlazzjoni fil-qasam tal-kwalifiki professjonali fin-navigazzjoni interna fl-Ewropa.  F’dan il-kuntest, skont l-Artikolu 32 tad-Direttiva, dawn l-atti delegati għandhom jagħmlu referenza għall-istandards stabbiliti mis-CESNI, diment li:
            
            
               (a)
                     dawk l-istandards ikunu disponibbli u aġġornati;
            
            
               (b)
                     dawk l-istandards ikunu konformi ma’ kwalunkwe rekwiżit applikabbli stabbilit fl-Annessi tad-Direttiva;
            
            
               (c)
                     l-interessi tal-Unjoni ma jiġux kompromessi minn xi bidliet fil-proċess tat-teħid tad-deċiżjonijiet tas-CESNI.
            
            
               Il-Kummissjoni għandha tinkludi t-test sħiħ ta’ dawk l-istandards fl-atti delegati, u għandha tagħmel ir-referenza rilevanti.
            
            
               L-Anness II tad-Direttiva jistabbilixxi r-rekwiżiti essenzjali dwar il-kompetenza u l-Anness III jistabbilixxi r-rekwiżiti essenzjali dwar l-istat mediku.
            
            
               L-atti previsti ma jissupplimentawx jew ma jemendawx il-qafas istituzzjonali tal-Ftehim.
            
            
               Għalhekk, il-bażi ġuridika proċedurali tad-Deċiżjoni proposta hija l-Artikolu 218(9) tat-TFUE.
            
            
               4.2.Bażi ġuridika sostantiva
            
            
               4.2.1.Il-prinċipji
            
            
               Il-bażi ġuridika sostantiva għal Deċiżjoni skont l-Artikolu 218(9) tat-TFUE tiddependi qabelxejn mill-għan u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew wieħed minn dawn il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-Deċiżjoni skont l-Artikolu 218(9) tat-TFUE trid tissejjes fuq bażi ġuridika sostantiva waħda, jiġifieri dik li jeżiġi l-għan jew il-komponent ewlieni jew predominanti.
            
            
               4.2.2.Applikazzjoni għall-każ preżenti
            
            
               L-għan ewlieni u l-kontenut tal-att previst għandhom x’jaqsmu mal-politika komuni dwar it-trasport.
            
            
               Għalhekk, il-bażi ġuridika sostantiva tad-Deċiżjoni proposta hija l-Artikolu 91(1).
            
            
               4.3.Konklużjoni
            
            
               Il-bażi ġuridika tad-Deċiżjoni proposta jenħtieġ tkun l-Artikolu 91(1), flimkien mal-Artikolu 218(9) tat-TFUE.
            
            
               2018/0333 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni li għandha tittieħed f’isem l-Unjoni Ewropea fil-Kumitat Ewropew għat-tfassil ta’ Standards fil-qasam tan-Navigazzjoni Interna u fil-Kummissjoni Ċentrali għan-Navigazzjoni fuq ir-Renu fir-rigward tal-adozzjoni ta’ standards dwar il-kwalifiki professjonali fin-navigazzjoni interna
            
         
         
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 91(1), flimkien mal-Artikolu 218(9) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Il-Konvenzjoni Riveduta għan-Navigazzjoni fuq ir-Renu (“il-Ftehim”) daħlet fis-seħħ fl-14 ta’ April 1967. 
            
            
               (2)B’konformità mal-Artikolu 46 tal-Ftehim, il-Kummissjoni Ċentrali għan-Navigazzjoni fuq ir-Renu (“CCNR”) tista’ tadotta riżoluzzjonijiet, li jkunu vinkolanti għall-membri tagħha.
            
            
               (3)Il-Kumitat Ewropew għat-tfassil ta’ standards komuni fil-qasam tan-navigazzjoni interna (CESNI) twaqqaf fit-3 ta' Ġunju 2015 fil-qafas tas-CCNR biex jiżviluppa standards tekniċi għall-passaġġi fuq l-ilma interni f’diversi oqsma, b’mod partikolari fir-rigward tal-bastimenti, it-teknoloġija tal-informazzjoni u l-ekwipaġġ.
            
            
               (4)Is-CESNI, waqt il-laqgħa tiegħu tat-8 ta’ Novembru 2018, għandu jadotta standards dwar il-kwalifiki professjonali fin-navigazzjoni interna. Jenħtieġ li waqt sessjoni plenarja tas-CCNR tiġi adottata wkoll ir-Riżoluzzjoni li se tinkorpora dawn l-istandards fir-Regolamenti dwar il-Persunal tan-Navigazzjoni fir-Renu.
            
            
               (5)Jixraq li tiġi stabbilita l-pożizzjoni li għandha tittieħed f’isem l-Unjoni fis-CESNI u fis-CCNR, għax l-istandards dwar il-kwalifiki professjonali se jinfluwenzaw b’mod deċiżiv il-kontenut tad-dritt tal-Unjoni, jiġifieri d-Direttiva (UE) 2017/2397 tal-Parlament Ewropew u tal-Kunsill
                  5
               , u se jkollhom effett ġuridiku skont ir-regoli li jirregolaw lis-CCNR meta se tadotta dawn l-istandards.
            
            
               (6)Biex tiġi ffaċilitata l-mobbiltà, tkun żgurata s-sikurezza tan-navigazzjoni u tkun żgurata l-protezzjoni tal-ħajja umana u tal-ambjent, hu importanti li r-rekwiżiti tekniċi għal membri tal-ekwipaġġ ikunu kemm jista’ jkun armonizzati skont reġimi legali differenti fl-Ewropa. B’mod partikolari, jenħtieġ li l-Istati Membri li huma membri tas-CCNR ikunu awtorizzati jappoġġaw deċiżjonijiet li jarmonizzaw ir-regoli tas-CCNR ma’ dawk applikati fl-Unjoni.
            
            
               (7)L-istandards żviluppati mis-CESNI għall-kwalifiki professjonali jipprovdu l-istandards Ewropej armonizzati minimi li hemm bżonn biex tiġi ffaċilitata l-mobbiltà, tkun żgurata s-sikurezza tan-navigazzjoni u tkun żgurata l-protezzjoni tal-ħajja umana u tal-ambjent. Dawn l-istandards jinkludu l-istandards għall-kompetenzi, standards għall-eżamijiet prattiċi, l-istandards tal-istat mediku u standards għall-approvazzjoni ta’ simulaturi.
            
            
               (8)L-Artikolu 32 tad-Direttiva (UE) 2017/2397, b’effett mit-18 ta’ Jannar 2022, jirreferi direttament għall-istandards għall-kwalifiki professjonali bħala dawk mogħtija mis-CESNI. Il-Kummissjoni għandha s-setgħa li tinkludi t-test sħiħ ta’ dawk l-istandards f’atti delegati, tagħmel ir-referenzi rilevanti jew taġġornahom, u tistabbilixxi d-data tal-applikazzjoni.
            
            
               (9)Il-pożizzjoni tal-Unjoni għandha tiġi espressa mill-Istati Membri tal-Unjoni li huma membri tas-CESNI u tas-CCNR, filwaqt li jaġixxu b’mod konġunt. 
            
            
               ADOTTA DIN ID-DEĊIŻJONI:
            
            
               Artikolu 1
            
            
               1.Il-pożizzjoni li għandha tittieħed f’isem l-Unjoni fil-Kumitat Ewropew għat-tfassil ta’ Standards fin-Navigazzjoni Interna (CESNI) tat-8 ta’ Novembru 2018 għandha tkun li taqbel mal-adozzjoni tal-Istandards Ewropej għall-kwalifiki professjonali fin-navigazzjoni interna bir-referenzi (cesni (18)_29 sa cesni (18)_42). 
            
            
               2.Il-pożizzjoni li għandha tittieħed f’isem l-Unjoni waqt il-laqgħa tas-sessjoni plenarja tal-Kummissjoni Ċentrali għan-Navigazzjoni fuq ir-Renu (CCNR), fejn l-Istandards Ewropej għall-kwalifiki professjonali fin-navigazzjoni interna bir-referenzi (cesni (18)_29 sa cesni (18)_42) huma deċiżi, għandha tkun li tappoġġa l-proposti kollha li jallinjaw ir-rekwiżiti tar-Regolamenti dwar il-Persunal tan-Navigazzjoni fir-Renu mar-rekwiżiti tal-Istandards Ewropej għall-kwalifiki professjonali fin-navigazzjoni interna. 
            
            
               Artikolu 2
            
            
               1.Il-pożizzjoni msemmija fl-Artikolu 1(1) għandha tiġi espressa mill-Istati Membri tal-Unjoni li huma membri tas-CESNI, filwaqt li jaġixxu b’mod konġunt.
            
            
               2.Il-pożizzjoni msemmija fl-Artikolu 1(2) għandha tiġi espressa mill-Istati Membri tal-Unjoni li huma membri tas-CCNR, filwaqt li jaġixxu b’mod konġunt.
            
         
         
            
               Artikolu 3
            
            
               1.Bidliet tekniċi minuri fil-pożizzjonijiet stabbiliti fl-Artikolu 1 jistgħu jiġu miftiehma mingħajr Deċiżjoni ulterjuri tal-Kunsill.
            
            
               Artikolu 4
            
            
               Din id-Deċiżjoni hija indirizzata lill-Istati Membri.
            
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Id-Direttiva (UE) 2017/2397 tal-Parlament Ewropew u tal-Kunsill tat-12 ta’ Diċembru 2017 dwar ir-rikonoxximent tal-kwalifiki professjonali fin-navigazzjoni interna u li tħassar id-Direttivi tal-Kunsill 91/672/KEE u 96/50/KE (ĠU L 345, 27.12.2017, p.53).
               
               
                  
                     (2)
                  
                        COM(2016) 82 final.
               
               
                  
                     (3)
                  
                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafu 64. 
               
               
                  
                     (4)
                  
                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 61 sa 64. 
               
               
                  
                     (5)
                  
                        Id-Direttiva (UE) 2017/2397 tal-Parlament Ewropew u tal-Kunsill tat-12 ta’ Diċembru 2017 dwar ir-rikonoxximent tal-kwalifiki professjonali fin-navigazzjoni interna u li tħassar id-Direttivi tal-Kunsill 91/672/KEE u 96/50/KE (ĠU L 345, 27.12.2017, p. 53).